Kvinde stukket i låret efter drikkelag, der endte i akrobatiske øvelser med kniv

En 34-årig kvinde blødte voldsomt fra et knivstik i låret, da hun natten til fredag blev fundet på sofaen i en lejlighed på Fyn.

Ifølge politiet er hun stukket i låret i forbindelse med et drikkelag, og en 26-årig mand er anholdt og sigtet for at have ført kniven.

- Hun har forklaret, at det var en ninjabevægelse, han var igang med, men det har vi kun fra hendes mund, siger vagtchefen fra Fyns Politi.

Manden er endnu ikke afhørt, da han er for beruset.

Knivstikkeriet fandt sted i den 26-åriges lejlighed, der ligger på Nørregade i Glamsbjerg øst for Assens.

Politiet blev alarmeret af en nabo ved 00.30-tiden.

- Manden har tildelt kvinden et forholdsvist dybt knivstik i låret på cirka otte centimeter, fortæller vagtchef Kim Munksgaard fra Fyns Politi.

Kvinden er ifølge politiet blevet stukket med en køkkenkniv eller en dolk.

Hun er ikke i livsfare, men blødte kraftigt fra knivsåret og er nu indlagt på hospitalet i Odense.

- Vi har mistanke om, at der er spiritus involveret. Både kvinden og manden var berusede, fortæller vagtchefen hos Fyns Politi.